KAUNO RAJONO SAVIVALDYBĖ

KULAUTUVOS VIDURINĖ MOKYKLA

Akvilė Gorbačaitė, IX klasė

### ŠIUOLAIKINIO JAUNIMO POŽIŪRIS Į SKAISTYBĘ

Mokslinis tyrimas

2014

**TURINYS**

Įvadas…………………………………………………………………………… 3

Glausta problemos apžvalga………………………………………………………..4

Tyrimo analizė…………………………………………………………………… 5

Išvados…………………………………………………………………………… 14

Literatūros sąrašas……………………………………………………………… 15

Priedai…………………………………………………………………………………… 16

**ĮVADAS**

Lietuvių kalbos pamokų metu gilindamasi į tautosaką ir liaudies dainų simboliką ypač susidomėjau tais įvaizdžiais, kurie reprezentuoja mergystę. Buvo įdomu tai, kad rūtų vainikas yra ne tik gyvybės vaizdinys, bet reiškia uždarumą, saugumą, nekaltybę, o klėtelė, reprezentacinė mergystės patalpa, senais laikais buvo ypatingai saugoma ir „svetimo vyro įžengimas į ją reiškė išniekinimą ar net nelegalią sueitį”2. Gilinausi į liaudies dainų pasaulį ir galvojau apie tai, kad mums, lietuviams, yra įgimtas santūrumas, kuklumas, dorovingumas. O nekaltybė nuo seno siejama su tyrumu, dvasios švara, atsakingu požiūriu į santykius. Be to, daugelyje religijų (krikščionybėje, islame, judaizme) skaistybė laikoma svarbiausia dorybe, o moteris, praradusi nekaltybę iki vedybų, laikoma gėdinga. Tuomet kodėl šiandienos pasaulyje šie dalykai tarsi kreivame veidrodyje – madinga būti neskaisčiam, o meilė ir tarpusavio santykiai prasideda nuo sueities? Kodėl skaistybė šiandien nebėra vertybė? Kodėl jaunos merginos, vos spėjusios į šalį mesti lėles, ant rankų supa vaikus?

Ieškodama atsakymo į šiuos klausimus ir rinkausi darbo temą. Atsižvelgiau į tai, kas aktualiausia jauniems žmonėms ir su kuo susiduriame šiandien. Mano tema − tai dar viena visuomenės problema.

Mano **darbo tikslas** buvo

* išsiaiškinti šiuolaikinio jaunimo požiūrį į lytiškumą ir meilę;
* pagrįsti arba atmesti mintį, kad šiuolaikiniam jaunimui skaistybė nėra vertybė.

**Darbo uždaviniai**

* ištirti jaunimo požiūrį į lytinius santykius ir kūniškumą Kauno r. Kulautuvos miestelyje, pažiūrėti, ar jis paveiktas šiandienos mados ir kultūros.
* išsiaiškinti, ar paaugliai turi pakankamai informacijos apie lytiškumą ir lytiniu keliu plintančias ligas;
* išsiaiškinti, ar artima aplinka turi įtakos paauglių lytiniam gyvenimui.

**Tyrimo metodika**

Rėmiausi empiriniais tyrimais – sudariau anketą, kurią pateikiau 13-18 metų respondentams (žr. priedą nr. 1, atliktos užduotys pridedamos). Iš viso išdalijau 71 anketų kopiją. Gauti duomenys leido įvertinti jaunimo nuostatas skaistybės atžvilgiu mano miestelyje ir padaryti tam tikras išvadas.

**Gautų rezultatų analizė ir aptarimas**

Gautus duomenis analizavau, vertinau, susisteminau. Gautą patirtį skleidžiau savo mokykloje, tuo būdu supažindindama moksleivius su atsakingu požiūriu į žmogaus lytiškumą ir meilę.

**GLAUSTA PROBLEMOS APŽVALGA**

Vis dažniau išgirstame, kad 12 − 16 metų paauglė pagimdė vaiką. Tokių naujienų pilna televizijoje, internete, apie tai kalba aplinkiniai: draugai, tėvai, seneliai bei pedagogai. Tos žinios kartais panašios į rekordų mušimą – kuris faktas šokiruos labiau, kuri mama bus jauniausia pasaulyje, Lietuvoje, mano miestelyje. O facebooko tinklalapyje besipuikuojančios merginos, atrodo, tik ir siekia vilioti, meluodamos savo amžių ir paryškindamos tas kūno vietas, kurios skatina geismą. Ryškus makiažas, gilios iškirptės socialiniuose tinkluose tampa internetinės nuotraukos privaloma dalimi. Su tuo aš susiduriu beveik kasdien, apie tai diskutuojame su draugais ir keliame klausimą, ar tai yra šių dienų norma?

Visų laikų paaugliai norėjo kuo greičiau suaugti. Tačiau šių laikų jaunimo mados nenustoja stebinti. Iš Vakarų į mūsų šalį ateina labai keista mada – prarasti nekaltybę penkiolikos. Panašaus amžiaus paaugliai, dar neturėję lytinių santykių, neretai gėdijasi šio fakto. Kodėl paaugliai taip skuba pradėti lytinį gyvenimą?

Faktai rodo, kad tiek mergaitės, tiek berniukai bręsta vis anksčiau, o tai gali turėti įtakos jų sveikatai ir socialiniam gyvenimui. Daugybė bandymų su gyvūnais parodė, kad endokrininę sistemą pažeidžiančios cheminės medžiagos gali paankstinti tiek fizinę, tiek lytinę brandą. Tačiau lytinės brandos ankstumą lemia ne tik biologinės, bet ir psichologinės priežastys, viena iš tokių: menkas fizinis ir emocinis kontaktas tarp vaiko ir tėvų. Tėvai didžiausią dėmesį skiria materialinėms vertybėms, meilę vaikui rodydami per daiktus, brangius rūbus, keliones. Paaugliai, norėdami jaustis reikalingi, patirti švelnumą, meilę, ryžtasi ankstyviems lytiniams santykiams. Tėvai taip pat dėl savo užimtumo nelinkę su atžalomis kalbėtis apie lytinę brandą. Kai kurie gimdytojai drovisi apie tai kalbėti su savo vaikais, kiti teigia, kad jų vaikas ir taip viską žino iš interneto. Tokiu savo elgesiu tėvai tarsi stumia paauglį į ankstyvus lytinius santykius. Neturėdamas kieno paklausti, negaudamas tikslių atsakymų, paauglys ima domėtis pats.

Įtakos turi ir žiniasklaida. Jaunimas neatsispiria filmų bei įvairiausių leidinių peršamai nuostatai: jeigu žmogus ką nors myli, tai iš karto su tuo savo meilės objektu ir mylisi. Kada paskutinį kartą matėme filmą, kuriame žmonės, prisipažinę vienas kitą mylį, iš karto nenueitų į lovą? Taip peršamas klaidingas laimės ir meilės supratimas.

Dar viena svarbi priežastis – baimės pastoti ar užsikrėsti venerinėmis ligomis nebuvimas. Visagalė medicina įgalino net ir paauglius apsisaugoti nuo nenorimo nėštumo bei venerinių ligų. Dėl nusilpusio visuomenės gėdos ir drovumo jausmo paaugliai neria į lytinius santykius norėdami atrodyti „išskirtiniai“, su patirtimi. Galvojama, kuo jaunesniame amžiuje bus patirti visi kūniški malonumai, tuo paauglys greičiau išsikovos lyderio poziciją tarp bendraamžių.

Kokios galimos ankstyvų lytinių santykių pasekmės? Tiek fizinės, tiek psichologinės. Medicininiu požiūriu labai svarbu, kad lytinį gyvenimą jaunimas pradėtų kuo vėliau. Žinoma, kad lytiškai bręsdamas jauno žmogaus organizmas yra dar nepasirengęs dideliems fiziniams krūviams, nes visos gyvybinės jėgos yra eikvojamos psichofiziniam vystymuisi bei augimui.

Gyvename „greitųjų“ technologijų amžiuje, kai mus supa greito maisto restoranai, greitai vykdomi užsakymai, greitai ir be atsakomybės kuriamos šeimos, greitos skyrybos, greiti be įsipareigojimų santykiai.

**TYRIMO ANALIZĖ**

Anketą sudarė 14 klausimų, iš atsakymų į juos galėjau daryti tiriamąją analizę ir išvadas, kuriomis siekiu įrodyti iškeltos hipotezės, kad šiuolaikiniam jaunimui skaistybė nėra vertybė, teisingumą.

Apklaususi 7−12 klasių mokinius, išanalizavau gautus duomenis bei pateikiau juos diagramomis. Tyrime dalyvavo 71 mokinys. Tyrimo analizėje mokinių atsakymai suskirstyti į dvi grupes – merginų ir vaikinų. Daugiausiai apklausoje dalyvavo 13−15 m. mokinių.

*1 pav. Apklaustų vaikinų ir merginų amžius*

*2 pav. Kas yra meilė?*

Į klausimą, kas yra meilė, tiek merginos, tiek vaikinai atsakė, jog meilė yra jausmas (žr. 2 pav.). Įdomu tai, kad nė viena apklausta mergina neatsakė, kad meilė yra kūniškas malonumas, o 11 % vaikinų mano būtent taip ir artumą kitam žmogui sieja ne tik su dvasiniais dalykais.

Į klausimą, ar seksas yra meilės išraiška, net 62 % merginų ir 67 % vaikinų atsakė, jog taip, 20 % merginų ir 11 % vaikinų atsakė, jog ne (štai čia pastebime, jog merginoms seksas beveik tiek pat svarbus, kiek ir vaikinams) ir 18 % merginų bei 22 % vaikinų nežinojo arba šiuo atveju tiesiog susilaikė nuo atsakymo (žr. 3 pav.).

*3 pav. Ar seksas yra meilės išraiška?*

Kaip matome 4 paveiksle, į klausimą, ar esi plačiai informuotas apie lytiškumą, net 71 % merginų ir 73 % vaikinų atsakė teigiamai, 29 % merginų ir 22 % vaikinų atsakė neigiamai.

*4 pav. Ar esi plačiai informuotas apie lytiškumą?*

Šiuo klausimu norėjau sužinoti, ar pakanka paskaitų apie lytiškumą mokyklose. Deja, kaip ir galvojau, neužtenka. Nors didžiąją dalį sudarė teigiami atsakymai, tačiau 51 % mokinių nėra pakankamai informuoti. Ir šis skaičius tik mano mokyklos mokinių nuomonė. O kiek tokių nuomonių yra Lietuvos ar viso pasaulio mokyklose? Pati esu mokinė ir galiu teigti, kad dar daug ko nežinau. Kaip galime būti apsaugoti nuo lytiniu keliu plintančių ligų, jei net nežinome jų pavadinimų? Žinome AIDS, ŽIV, bet tai tik dvi ligos iš dešimčių.

*5 pav. Ar žinai apie lytiniu keliu plintančias ligas?*

Į klausimą, *parašyk, ką tau reiškia skaistybė*, sulaukiau daug atsakymų variantų.

Dažniausiai pasikartojantis atsakymas buvo *vertybė,* šį atsakymą pasirinko 26 % merginų, tačiau skaistybę kaip vertybę paminėjo tik 8 % vaikinų.

Vaikinų dažniausiai pasikartojantis atsakymas buvo *nieko* (skaistybė jiems nieko nereiškia!), šį atsakymą parašė net 22 % vaikinų. 21 % vaikinų į šį klausimą išvis neatsakė, galbūt jų nuomonė dar nėra susiformavusi. Visus kitus duomenis matome 6 pav.

*6 pav. Parašyk, ką tau reiškia skaistybė*

Ar skaistybė šiandien vertybė? Šį klausimą uždaviau, nes buvo įdomi jaunimo nuomonė. 47 % merginų ir 38 % vaikinų atsakė teigiamai, 29 % merginų ir 32 % vaikinų atsakė neigiamai, o 24 % merginų bei 30% vaikinų atsakymo nežinojo. Rezultatai pateikti 7 paveiksle.

*7 pav. Ar skaistybė šiandien vertybė?*

Ar svarbu, kada pradėti lytinį gyvenimą? O gal mylėtis 12-16 metų normalu, ir aš be reikalo keliu problemą? Į mano klausimą buvo atsakyta teigiamai. 85 % merginų ir 76 % vaikinų atsakė, kad svarbu, kada pradėti lytinį gyvenimą. Kiti rezultatai pateikti 8 paveiksle.

*8 pav. Kaip manai, ar svarbu, kada pradėti savo lytinį gyvenimą?*

O kada konkrečiai reikia pradėti savo lytinį gyvenimą? 44 % merginų ir 26 % vaikinų nustatė aiškią amžiaus ribą – 18 m., tampa aišku, kad palyginti didelė dalis jaunimo pilnametystę laiko tinkama pradžia lytiniam gyvenimui. Kiti rezultatai pateikti 9 paveiksle.

*9 pav. Kada vertėtų pradėti lytinį gyvenimą?*

Kitas mano klausimas buvo susijęs su tuo, apie ką kalbėjau pradžioje. *Ar šiuolaikinėje visuomenėje normalus reiškinys labai jaunos mamos? (14-18 m.)*

88 % merginų ir 68 % vaikinų atsakė neigiamai. Jie mano, kad tokio amžiaus mamos yra per jaunos. 9 % merginų ir 13 % vaikinų nemato tame nieko bloga, o 3 % merginų ir 19 % vaikinų tai nerūpi išvis. Rezulatatai pateikti 10 paveiksle.

*10 pav. Ar šiuolaikinėje visuomenėje normalus reiškinys labai jaunos mamos? (14-18 m.)*

Tačiau kas kaltas dėl šio reiškinio? Rezultatai pateikti 11 paveiksle.

*11 pav. Kas kaltas dėl šio reiškinio?*

Daugiausiai atsakymų buvo susiję su vakarėliais bei nesaugiu elgesiu (vaikščiojimu vėlai vakare, provokuojančia, gundančia apranga). Noriu atkreipti dėmesį ir į mokyklos vaidmenį. Juk mokykla mus ruošia gyvenimui. Suteikia įvairių žinių, tačiau svarbiausio dalyko mūsų neišmoko. Lytinis švietimas bene menkiausias mokyklose. 18 m. mergina viename žurnale parašė : „Manęs niekas nebūtų *padaręs,* jei jūsų žurnalą būčiau perskaičiusi anksčiau. Jis turėtų būti platinamas visur, kad padėtų dar neapsisprendusiam jaunimui pasirinkti skaistybę“1. Kitaip sakant, mergina teigė, jog ji neturėjo lytinio švietimo ir daug ko nesuprato.

Kitu klausimu siekiau sužinoti, ar paaugliams svarbu, ar jo draugas skaistus, ar ne. 44 % merginų ir 59 % vaikinų atsakė, kad jiems nesvarbu, ar jų draugas skaistus, nes tai jo asmeninis reikalas ir tai netrukdo bendraujant. 24 % merginų ir 19 % vaikinų atsakė, kad jiems svarbu, jog jų draugas būtų skaistus, nes kitaip jiems būtų nemalonu su juo bendrauti. 32 % merginų ir 22 % vaikinų atsakė, jog jiems tai rūpi tik iš dalies. Rezultatai pateikti 12 paveiksle.

*12 pav. Ar Tau svarbu, kad Tavo draugas(-ė) būtų skaistus?*

Paskutinį klausimą uždaviau, nes man buvo įdomu, su kuo paaugliai šneka apie lytinius santykius ir ar išvis turi su kuo apie tai pašnekėti. Ir iš to galima suprasti, kokios kokybės informaciją gauna. 32 % tiek merginų, tiek vaikinų atsakė, kad daugiausiai kalbasi su draugais. Kiek mažiau procentų kalbasi su tėvais. Vaikinai paminėjo internetą. Neatmetu galimybės, kad tai daugiausiai pornografiniai puslapiai. 20 % merginų ir 33 % vaikinų nesikalba apie lytinius santykius ir nežada ateityje apie juos kalbėti. Rezultatai pateikti 13 paveiksle.

*13 pav. Su kuo kalbiesi(-ėsiesi) apie savo pirmuosius lytinius santykius?*

Šio klausimo atsakymai parodė, kad paaugliai labiausiai pasitiki draugais, su jais negėda kalbėti apie intymius dalykus, tačiau draugai tai ne patyrę specialistai ar tėvai. Jų informacija gali būti klaidinga bei netiksli. Taip pat draugai turi įtakos, kuri gali skatinti paauglius pradėti ankstyvą lytinį gyvenimą.

**IŠVADOS**

Atlikus tyrimą paaiškėjo, kad

* daugumos paauglių ir jaunuolių nuomonė apie skaistumą yra prieštaringa. Iš vienos pusės, jie teigia, kad skaistybė yra vertybė (ypač tai pasakytina apie merginas), kita vertus, jiems nėra svarbu, ar draugas (-ė) yra skaistus (-i). Tai verčia manyti, kad pasąmonėje visi nori būti dorybingi ir galbūt jaučia savotišką nepagarbą sau dėl prarastos skaistybės, tačiau labai veikia šiandien įsigalėjęs požiūris, kad neįpareigojantys ar ankstyvi lytiniai santykiai nieko bloga;
* meilė – tai jausmas, tačiau vaikinai artumą kitam žmogui sieja ne tik su dvasiniais dalykais;
* didelei daliai jaunų žmonių seksas – meilės išraiška.
* paaugliai apie lytiškumą daugiausiai žino tik iš interneto svetainių, dažniausiai apie lytinius santykius kalbasi su draugais, o apie lytiniu keliu plintančias ligas žino nedaug. Mokykloje lytinio švietimo nepakanka, kalbėtis su tėvais šiomis temomis nori ne visi, galbūt trūksta tarpusavio pasitikėjimo;
* artima aplinka nedaro didelės įtakos paaugliams.

# LITERATŪRos sąrašas

1. **Casterman, Jean-Benoît.** *Meilės santykiai*. *Ar sėkmė įmanoma?* 2013.

1. **Martinaitis Marcelijus** *Namai ir kelionė piršlybų bei šeimos dainose*/ Gimtasis žodis, 2000, Nr. 7, psl.26.
2. **Ričardas Pagojus.** *Meilės pamokos. Kad nemylėtume kaip idiotai,* 2008.

**PRIEDAS Nr. 1**

Renku medžiagą moksliniam darbui, kuriame tyrinėsiu jaunimo požiūrį į skaistybę. Tuo tikslu atlieku apklausą. Dalyvavimas tyrime yra anonimiškas. Tikiuosi nuoširdžių Jūsų atsakymų į anketos klausimus. Pasirinktą atsakymą ar kelis pažymėkite apvesdami skrituliuku.

1. **Jūsų lytis**

* Mot.
* Vyr.

1. **Jūsų amžius?**

* 13-15
* 16-19

1. **Kas yra meilė?**

* Jausmas
* Kūniškas malonumas
* Nežinau
* Kita................................................................

1. **Ar seksas yra meilės išraiška?**

* Taip
* Ne
* Nežinau

1. **Ar esi plačiai informuota(-s) apie lytiškumą?**

* Taip
* Ne

1. **Ar žinai apie lytiniu keliu plintančias ligas?**

* Taip
* Ne
* Žinau, bet labai nedaug

1. **Parašyk, ką tau reiškia skaistybė?**

............................................................................................................................................

1. **Ar skaistybė šiandien vertybė?**

* Taip
* Ne
* Nežinau

1. **Kaip manai, ar svarbu, kada pradėti savo lytinį gyvenimą?**

* Taip
* Ne
* Metai neturi įtakos, jei žmogų myli
* Neturiu nuomonės

1. **Ar šiuolaikinėje visuomenėje normalus reiškinys labai jaunos mamos? (14-18m.)**

* Taip, nematau nieko blogo
* Ne, manau per anksti
* Man tai nerūpi

1. **Kas kaltas dėl šio reiškinio?**

* Brangios apsaugos priemonės
* Mokyklose apie tai neinformuojama arba informuojama per mažai
* Tai tėvų kaltė, kad neprižiūri ir nepasikalba su savo dukromis apie tokius dalykus
* Valstybė
* Prievartautojai
* Nesaugus elgesys (vaikščiojimas vėlai vakare, provokuojanti apranga)
* Vakarėliai, kurių metu galimas apsvaigimas ir lytinis santykiavimas)
* Netinkamų draugų kompanija
* Norėjimas išbandyti, būti „kietai“
* Kita.......................................................................

1. **Ar Tau svarbu, kad Tavo draugas (-ė) būtų skaistus?**

* Taip
* Ne
* Iš dalies

**Nurodyk priežastį, kodėl**..............................................................................

1. **Kada vertėtų pradėti lytinį gyvenimą?**

......................................................................................................................

1. **Su kuo kalbiesi( -ėsiesi) apie savo pirmuosius lytinius santykius?**

* Su draugais
* Su tėvais
* Su vyresniu broliu ar sese
* Su mokytojais
* Su gydytojais
* Su psichologais
* Nesikalbu
* Kita .....................................

**Konkurso dalyvio anketa**

|  |  |
| --- | --- |
| Mokyklos pavadinimas, adresas,  telefono numeris, el. paštas | Kauno r. Kulautuvos vidurinė mokykla,  Lelijų 15, Kulautuva, LT–53482 Kauno rajonas. Tel. 8 37 543259; 8 37 543229, el.paštas: [mokykla@kulautuva.lm.lt](mailto:mokykla@kulautuva.lm.lt) |
| Dalyvio vardas ir pavardė, el. paštas | Akvilė Gorbačaitė |
| Klasė | IX |
| Mokytojo vardas ir pavardė, telefono  numeris, el. paštas | lietuvių kalbos mokytoja metodininkė Jolita Velžienė, tel. 8 614 26767 |